b'\n_START_ARTICLE_\nJousikvartetto\n_START_PARAGRAPH_\nJousikvartetto on nelj\xc3\xa4lle jousisoittimelle s\xc3\xa4velletty kamarimusiikkiteos. Jousikvarteton esitt\xc3\xa4v\xc3\xa4 yhtye, jousikvartetti, koostuu perinteisesti kahdesta viulusta, alttoviulusta ja sellosta. Jousikvartetto syntyi 1700-luvun puoliv\xc3\xa4liss\xc3\xa4, kun barokin triosonaatit menettiv\xc3\xa4t merkityksensa kenraalibassotekniikan taantuessa. Suosituimmillaan jousikvartetto oli s\xc3\xa4vellysmuotona 1700-luvun lopussa ja 1800-luvun alussa. Alkujaan jousikvartetot olivat muodoltaan divertimentoja, mutta klassismin ja romantiikan ajan jousikvartetossa on yleens\xc3\xa4 3\xe2\x80\x934 osaa, ja ainakin sen ensimm\xc3\xa4inen osa on sonaattimuodossa._NEWLINE_Jousikvintetot ovat harvinaisempia; niiss\xc3\xa4 kvartettoon on yleens\xc3\xa4 lis\xc3\xa4tty "ylim\xc3\xa4\xc3\xa4r\xc3\xa4inen" alttoviulu tai sello, harvemmin kontrabasso.\n_START_SECTION_\nTunnettuja s\xc3\xa4velt\xc3\xa4ji\xc3\xa4\n_START_PARAGRAPH_\nMerkitt\xc3\xa4vimpi\xc3\xa4 jousikvartettos\xc3\xa4velt\xc3\xa4ji\xc3\xa4 ovat olleet Joseph Haydn (jota on kutsuttu "jousikvarteton is\xc3\xa4ksi"), Wolfgang Amadeus Mozart, Ludwig van Beethoven ja Franz Schubert. Kaikkien aikojen tuotteliain jousikvartettojen s\xc3\xa4velt\xc3\xa4j\xc3\xa4 lienee ollut 91 jousikvartettoa kirjoittanut Luigi Boccherini._NEWLINE_Toisen Wienin koulukunnan ydinj\xc3\xa4senet Arnold Sch\xc3\xb6nberg, Anton Webern ja Alban Berg s\xc3\xa4velsiv\xc3\xa4t kukin jousikvartettoja._NEWLINE_Nykyaikana merkitt\xc3\xa4vi\xc3\xa4 jousikvartettoja ovat s\xc3\xa4velt\xc3\xa4neet my\xc3\xb6s muiden muassa B\xc3\xa9la Bart\xc3\xb3k (6 kvartettoa), Dmitri \xc5\xa0ostakovit\xc5\xa1 (15) ja Elliott Carter (5). Suosiota nauttivat my\xc3\xb6s Claude Debussyn ja Maurice Ravelin ainoat jousikvartetot._NEWLINE_Suomessa jousikvartettoja s\xc3\xa4velsi ensimm\xc3\xa4isen\xc3\xa4 Erik Tulindberg oletettavasti 1780-luvulla. H\xc3\xa4nen kuusi kvartettoaan ovat s\xc3\xa4ilyneet vain osin. Tunnetuimpia suomalaisia kvartettos\xc3\xa4velt\xc3\xa4ji\xc3\xa4 ovat mm. Jean Sibelius (jousikvartetto d-molli op. 56 Voces intim\xc3\xa6), Erkki Melartin (4 kvartettoa), Einojuhani Rautavaara (4 kvartettoa), Aulis Sallinen (5 kvartettoa), Kalevi Aho (3 kvartettoa) ja Pehr Henrik Nordgren (11 kvartettoa).'